Šutaj Eštok, Matúš, poslanec NR SR (2022-02-11):
Ďakujem pekne za slovo, vážený pán predsedajúci. Vážené panie poslankyne, vážení páni poslanci, musím s poľutovaním povedať, že táto vládna koalícia pripravila ten najväčší podvod na občanoch Slovenskej republiky. Rozhodla sa im totiž definitívne uprieť právo poslať túto bandu amatérov a podvodníkov a klamárov do minulosti. Vládna koalícia sa ide totižto nadobro zabetónovať vo svojich funkciách, a to až do roku 2024. A chce definitívne umlčať hlasy väčšiny ľudí na Slovensku, ktorí jednoducho túto vládu nechcú. Vlani HLAS spolu s ďalšími opozičnými politickými stranami odovzdal takmer 600-tisíc podpisov za vypísanie referenda o predčasných voľbách. Bola to najrýchlejšie vyzbieraná referendová petícia v slovenskej histórii. V prieskumoch verejnej mienky sa viac ako polovica občanov Slovenskej republiky vyslovuje, že za takéto referendum je, a na predčasné voľby by prišlo viac ako 50 % obyvateľov Slovenska. Vláda má historicky najväčšiu nedôveru. To sú výsledky po dvoch rokoch vládnutia. A ja osobne sa nečudujem, pretože vedie túto krajinu od deviatich k piatim. Zaviedla chaos a zmätok ako permanentný a trvalý stav. Ožobračuje celé skupiny obyvateľstva a úplne rozvrátila právny štát. Za tejto situácie majú občania Slovenskej republiky plné právo žiadať, aby na čele štátu došlo k radikálnej zmene. Pred podaním pani prezidentky rozhodol vlani Ústavný súd, že našu ústavu treba pred konaním referenda najprv upraviť. Po tomto výroku sa Igor Matovič, Boris Kollár aj Richard Sulík srdcervúce zastrájali, že ľuďom treba ich ústavné právo vrátiť a že umožnia konanie referenda a zmenia tak ústavu. Pol roka sme počúvali sľuby, ako sa to vo februári zmení. A pripomeniem vám teda, páni Matovič, Kollár a Sulík, aj keď tu nie ste, čo ste ešte pred pol rokom hlásili do televíznych kamier. Igor Matovič po výroku Ústavného súdu, citujem: „Som hlboko presvedčený, že voliči opozície majú právo na konanie referenda o tejto otázke bez ohľadu na to, či sa nám to páči, alebo nie.“ Richard Sulík o referende: „Máme to v našom programe. Sme za referendum, je to dôležitý nástroj, ako vyjadriť vôľu ľudu, a s týmto musíme súhlasiť, aj keby sa nám to nemusel, ten výsledok, páčiť.“ No a na záver, Boris Kollár sa vlani 29. septembra stretol s pani prezidentkou a po pre... po tomto stretnutí vyhlásil nasledovné: „Za hnutie SME RODINA sme deklarovali pani prezidentke, že sme pripravení ísť do tejto veľkej novely. Sme pripravení urobiť zmenu ústavy a umožniť občanom rozhodnúť sa, vyjadriť sa v referende o skrátení volebného obdobia, aby sa mohli aj k tejto otázke vyjadriť. My všetci sme presvedčení, že referendum by malo byť občanom umožnené, aby sme upravili ústavný zákon tak, ako to povedal Ústavný súd, že musíme v tomto prípade zmeniť ústavu a občanom referendum umožniť. Ja osobne mám stanovisko pána ministra financií a predsedu OĽANO Matoviča, ktorý sa v minulosti vyjadril, že je tiež pripravený toto podporiť. Tak si myslím, že to prejde,“ koniec citátu Borisa Kollára. Tak sa chcem teda, páni Matovič, Sulík a Kollár, opýtať, čo sa za pol roka zmenilo, že dnes vaše slová nie sú hodné ani za jeden deravý groš. Nemáte ani trochu hanby v sebe? To ozaj vám neprekáža, že klamete a podvádzate slovenských občanov a že si robíte z úst, s prepáčením, žumpu? Takéto pohŕdanie ľuďmi, ktorí politikmi len pre... ktorí politikom len prepožičiavajú svoju moc, nemá v slovenskej politike obdobu. Slovo bývalého predsedu vlády a dnešného ministra financií, slovo predsedu parlamentu a slová podpredsedu vlády Richarda Sulíka nestoja za nič. A to už ani nehovorím o slovách tohto neexistujúceho lopúchového premiéra Hegera. Ten povedal, že referendum by bolo nezodpovedné, pretože je to príležitosť pre populistov. Tak sa chcem opýtať, či už ste niekedy počuli, pán Heger, že na právoplatné referendum je potrebné kvórum 50 % všetkých voličov, že je to rovnaká účasť, ako býva pri parlamentných voľbách. Tak sa chcem opýtať, prečo sa tak bojíte názoru ľudí, keď sa opakovane nadchýnate, ako je táto koalícia skvelá. Jej poslanci a vy ste hrdinovia a vy máte za sebou akési magické výsledky. Tak opýtam sa, kde sú tie vaše magické výsledky. Choďte sa, prosím, opýtať ľudí, čo si o tom myslia. Čo si myslia o vašej vláde. Milí predkladatelia, aj váš predseda Kollár to veľmi dobre vedel, lebo vy ste nepostrehli, že, ten nepatrný detail, že tých 600-tisíc ľudí, ktorí sa podpísali pod petíciu za referendum, si želá odchod tejto súčasnej vlády nie v 2024. Vy máte odísť, preto je to referendum rekordne vyzbierané. Vy máte odísť. To nie je nejaká vláda ďalšia, ktorá príde po vás. A len sa chcem opýtať: Prečo do parlamentu ste predložili tento nehanebný podvod? Prečo by právo ľudí rozhodovať o svojej vláde malo platiť až od budúceho volebného obdobia? O akej možnej retroaktivite tu hovoríte? Ktorý ústavný sudca, právnik alebo niekto tu spochybnil kedy retroaktivitu? To je váš figový list. Ste si nevšimli, že sme už na Slovensku mali trikrát predčasné voľby a dve referendá o nich? Pýtam sa, čo to je za ústavný bordel, že nám tu rozhodovali v parlamente na základe predčasných volieb, ktoré vraj teda nikdy nemali byť. Nemáte pocit, že je vašou povinnosťou okamžite, nás všetkých poslancov, tento bordel, s prepáčením, napraviť? A pýtam sa ešte jednu vec: Kde je dnes pani prezidentka? Keď bolo treba obhajovať nevýhodnú zmluvu s USA, dávala verejné vyhlásenia jedna radosť. Včera ešte ani neuschol atrament na podpise predsedu parlamentu a už bežala, aby rýchlo podpísala túto zmluvu. Vám, pani prezidentka, pripomínam vaše slová po výroku Ústavného súdu: „Inštitút referenda podporujem a myslím si, že ľudia by mali mať právo aktualizovať svoju vôľu aj mimo štvorročného cyklu.“ Tak sa preto pýtam, že prečo teda nevyleziete, nevyzvete vládnych poslancov, aby túto zmenu ústavy podporili, aby v druhom čítaní odstránili tento nezmysel s platnosťou od roku 2024. Prečo sa neozvete, pani prezidentka? Už sa spamätajte a, prosím, uvedomte si, koho máte zastupovať. Že sú to občania Slovenskej republiky a ich záujmy, nie záujmy iné. Záverom, panie poslankyne, páni poslanci, veľmi dobre viem, na čo sa pri hlasovaní budete spoliehať. Budete sa spoliehať na to, že celú tú tému rýchlo upracete pod koberec, a slovenské médiá, ktoré sa so železnou pravidelnosťou venujú nezmyslom namiesto skutočných problémov, vám túto nehoráznu zradu nebudú vyhadzovať na oči. Ja osobne vám neverím ani nos medzi očami, pretože klamstvo je vaším každodenným pracovným nástrojom. Tak vás vyzývam, predložte návrh, ktorý nie je nechutným podvodom na ľuďoch, a my ho do nohy podporíme. Alebo si svoju ústavnú väčšinu posuňte, využite ústavnú väčšinu a návrh ústavy si posuňte do druhého čítania a tam zmeňte jej účinnosť tak, aby ľudia naozaj dostali možnosť rozhodnúť v referende o tejto vláde a tejto vládnej koalícii. Je to vaša povinnosť voči ústave, voči demokracii a voči všetkým občanom Slovenskej republiky. Ak bude výsledkom to, že zmenu ústavy neschválite, tak ako ste verejne a s plným vedomím sľúbili ľuďom pred niekoľkými mesiacmi, verejne sa prihláste k pohŕdaniu občanmi Slovenskej republiky. Pretože jediným nositeľom moci na Slovensku je ľud, ktorý vám svoju moc len pre-po-ži-čal. A ak vám ju dal, má právo vám ju aj vziať, milí poslanci. A čím skôr to urobí, tým bude pre Slovensko lepšie. Ďakujem pekne.